SL Uradni list Evropske unije C 291/10

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 291/05)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„RISO DI BARAGGIA BIELLESE E VERCELLESE“

ES št.: IT/PDO/005/0337/26.2.2004

ZOP ( X ) ZGO ( )

Ta povzetek je zgolj informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Pristojna služba v državi članici:

Naziv: Ministero delle Politiche Agricole e Forestali Naslov: Via XX Settembre n. 20 — I-00187 Roma Telefon: (39-06) 481 99 68 Telefaks: (39-06) 42 01 31 26 E-naslov: qtc3@politicheagricole.it

2. Vlagatelj:

Naziv: Associazione Riso di Baraggia Biellese e Vercellese Naslov: Via F.lli Bandiera, 16 — c/o Consorzio di Bonifica della Baraggia Biellese e Vercellese — I-13100 Vercelli Telefon: (39-0161) 28 38 11 Telefaks: (39-0161) 25 74 25 E-naslov: – Sestava: proizvajalci/predelovalci ( X ) drugi ( )

3. Vrsta proizvoda:

Skupina 1.6 – Sadje, zelenjava in žita, sveži ali predelani iz Priloge II – Riž

4. Specifikacija (povzetek zahtev iz člena 4(2))

4.1 Ime: „Riso di Baraggia Biellese e Vercellese“

4.2 Opis: Označba ZOP „Riso di Baraggia Biellese e Vercellese“ je namenjena izključno rižu, proizvedenemu s predelavo neoluščenega riža v „polnozrnat“ riž, „brušen“ riž in riž „parboiled“.

Sorte pridelanega riža in njihove značilnosti so navedene v naslednji razpredelnici:

Podatki o biometričnih in fizikalno-kemijskih lastnostih, ki določajo obravnavane sorte riža, skupaj z zgoraj navedenimi parametri, so navedeni v naslednji razpredelnici.

4.3 Geografsko območje: Območje, na katero se nanaša zaščitena označba porekla „Riso di Baraggia Biellese e Vercellese“ leži na severo-vzhodu dežele Piemont v pokrajinah Biella in Vercelli ter zajema naslednje občine in njihove dele: Albano Vercellese, Arborio, Balocco, Brusnengo, Buronzo, Carisio, Casanova Elvo, Castelletto Cervo, Cavaglià, Collobiano, Dorzano, Formigliana, Gattinara, Ghislarengo, Gifflenga, Greggio, Lenta, Massazza, Masserano, Mottalciata, Oldenico, Rovasenda, Roasio, Salussola, San Giacomo Vercellese, Santhià, Villanova Biellese in Villarboit.

4.4 Dokazilo o poreklu: Vsako stopnjo proizvodnega postopka spremlja nadzorni organ, ki je naveden v točki 4.7 v skladu z določbami iz načrta spremljanja in za vsako stopnjo vodi evidenco o vhodnih in izhodnih proizvodih. S tem in z vpisom katastrskih parcel, na katerih se goji riž, proizvajalcev/predelovalcev in pakirnic v ustrezne registre, ki jih vodi nadzorni organ, in s pravočasno prijavo nadzornemu organu proizvedenih količin ter pakiranih in označenih količin, se zagotavlja sledljivost proizvoda. Nadzorni organ preverja vse fizične in pravne osebe, ki so vpisane v ustrezne registre, v skladu s proizvodno specifikacijo in zadevnim načrtom spremljanja.

4.5 Metoda pridobivanja: Specifikacija med drugim določa, da je gnojenje namenjeno pridelavi brezhibnega in popolnoma zrelega proizvoda. Uporaba nitratnih gnojil ali formuliranih gnojil, ki vsebujejo težke kovine, je prepovedana. Ob popolnem upoštevanju veljavnih predpisov o uporabi fitofarmacevtskih sredstev, ki jih dovoli zakon, je treba fungicidne in insekticidne postopke opraviti najmanj 40 dni pred žetvijo. Seme za gojitev mora biti proizvod s certifikatom zavoda ENSE, ki zagotavlja čistost sorte, odsotnost glivičnih zajedavcev in kalivost.

Sušenje neoluščenega riža je treba izvesti s sredstvi in postopki, ki preprečujejo ali zagotavljajo čim manjšo onesnaženost ovojnic riževih zrn z morebitnimi ostanki goriva in tujimi vonji. Najpriporočljivejša je uporaba sušilnic s posrednim ognjem, po možnosti sušilnice na metan, tekoči plin ipd.

Vlažnost neoluščenega riža, skladiščenega ali naprodaj za predelavo, ne sme preseči 14 %.

Pri skladiščenju neoluščenega riža mora pridelovalec z vsemi sredstvi preprečiti pojav škodljivcev ali glivic in nepravilno fermentacijo. Ob koncu poletja, vsekakor pa pred žetvijo in skladiščenjem, je treba v skladiščih, silosih ali skladiščnih celicah in stičnih prostorih izvesti naslednje:

Dopuščeni postopki za obdelavo neoluščenega riža so:

Za pripravo rjavega riža ali za nadaljnjo obdelavo proizvodov

Luščenje: s tem postopkom se z zrnja odstrani lupina, zatem pa se riž sortira po velikosti.

Za pripravo brušenega riža

Brušenje ali beljenje – s tem postopkom se s poliranjem površine riževega zrna odstrani celične plasti plodovne lupine: s postopkom je treba doseči brušenost druge stopnje.

Postopki brušenja morajo biti v skladu z metodami, ki preprečujejo poškodbe zrnja zaradi mikrolomov.

4.6 Povezava: Območje proizvodnje, ki zajema predele, navedene v točki 4.3, se lahko šteje za eno samo jedro, ki ga zaznamuje težko izravnavanje zemljišča zaradi posebne glinasto-železnate sestave, kar se izraža v različnih oblikah poplavljenosti. Naslednji dejavnik je podnebje, za katero so značilni precej hladni poletni meseci in pogoste toplotne inverzije zaradi vetrov, ki pihajo z gora. Poleg tega zaradi navzočnosti hladnih vod gorski hudourniki najprej namakajo to območje, ki leži ob vznožju Alp.

Zaradi teh značilnosti območja proizvodnje se riž „Riso di Baraggia Biellese e Vercellese“ težko razkuha, je zelo čvrst in vsebuje malo lepka. Te značilnosti, ki jih potrošniki na splošno priznavajo, je mogoče pripisati manjšemu pridelku in daljši rastni dobi kot na drugih območjih.

Že od prvih let preteklega stoletja je bil riž – tradicionalni pridelek območja Baraggia – simbol množičnih prireditev, kot so športni dogodki in zlasti kolesarska tekmovanja, na katerih so sodelovali prvaki, kot so Coppi, Bartali, Magni in drugi.

Različnost območja Baraggia in tamkajšnjega riža je skoraj 50 let opisoval mesečnik Giornale di Risicoltura, ki ga je med letoma 1912 in 1952 izdajal takratni inštitut pokrajine Vercelli Istituto Sperimentale di Risicoltura in ki je pogosto objavljal znanstvenotehnične članke o značilnostih območja Baraggia in rižu, ki so ga tam pridelovali. Isti inštitut je leta 1931 v občini Villarboit (v osrčju območja pridelave riža v Baraggi) kupil kmetijsko gospodarstvo za proizvodnjo riža in ga uporabljal kot raziskovalni center za izpopolnjevanje načinov pridelave na tem območju. Od leta 1952 izhaja mesečna revija Il Riso, ki jo izdaja Ente Nazionale Risi (ENR) in ki objavlja različne članke o značilnostih riža, pridelanega na tem območju.

Gojenje riža na območju Beraggia sega v začetek šestnajstega stoletja in je omenjeno tudi v notarskih aktih občine Salussola iz leta 1606, ki spada v opredeljeno območje.

4.7 Nadzorni organ:

Naziv: Ente Nazionale Risi Naslov: Piazza Pio XI — I-20123 Milano Telefon: (39-02) 885 51 11 Telefaks: – E-naslov: –

4.8 Označevanje: Proizvod ZOP „Riso di Baraggia Biellese e Vercellese“ mora biti za prodajo pakiran v embalaži, na kateri je natančno navedeno ime sorte, ki se goji na območju, in ne katere podobne sorte, tudi če to dopuščajo veljavni predpisi. Glede na ciljni trg je predvidenih več različnih načinov pakiranja. Proizvod ZOP „Riso di Baraggia Biellese e Vercellese“ je treba za dajanje v promet pakirati v pakete z naslednjimi težami, izraženimi v kilogramih: 0,250 – 0,500 – 1,0 – 2,0 – 5,0 – 10,0 – 25,0, in sicer v platnene ali plastične vrečke, higiensko primerne za shranjevanje živil, ali v škatle iz različnih materialov, ki jih dovoljujejo sanitarni predpisi o živilih.

Na embalaži je s tiskanimi črkami treba navesti:

znak (ZOP) Evropske skupnosti;

logotip proizvoda ZOP „Riso di Baraggia Biellese e Vercellese“, ki ga je ob navedenem znaku na embalaži treba prikazati s po barvi in velikosti jasno razločljivimi črkami;

zasebne znake rižarn, imena podjetij in podatke o sorti.

Prepovedane so navedbe, ki hvalijo proizvod ali lahko zavajajo.

Na proizvodih, ki se pripravijo z rižem z označbo ZOP „Riso di Baraggia Biellese e Vercellese“, tudi če je bil uporabljen pozneje v postopku izdelave in predelave, se za dajanje v promet na embalaži lahko navede ta označba brez znaka Skupnosti, če:

je proizvod z zaščiteno označbo, ki je bil kot tak potrjen, izključna sestavina zadevne skupine proizvodov;

uporabniki zaščitene označbe proizvoda pridobijo dovoljenje imetnikov pravice intelektualne lastnine, ki izhaja iz registracije ZOP, združenih v konzorciju za zaščito po pooblastilu Ministrstva za kmetijstvo, gozdarstvo in prehrano. Odgovorni konzorcij jih tudi vpiše v ustrezne registre in nadzoruje pravilno uporabo zaščitene označbe. Če ni konzorcija za zaščito, te naloge opravlja Ministrstvo za kmetijstvo, gozdarstvo in prehrano kot nacionalni organ, odgovoren za izvajanje Uredbe (ES) št. 2081/92.

Logotip označbe „RISO DI BARAGGIA Biellese e Vercellese“, katerega barve so podrobno določene v proizvodni specifikaciji, je okrogle oblike, v spodnjem delu so upodobljena tri pokončna zrna brušenega riža eno ob drugem, kot se ponavadi predstavijo potrošnikom in si jih ti predstavljajo. Na konici zrn je vidna majhna vdolbina, v kateri je bil rižev kalček pred brušenjem.

Na notranjem belem ozadju logotipa je stilizirana podoba gorovja Monte Rosa z ledeniki, iz katerih tečejo reke, ki neposredno namakajo riževa polja območja Baraggia in izključno na katerih se goji riž „RISO DI BARAGGIA Biellese e Vercellese“.

Logotip dopolnjujeta ime „RISO DI BARAGGIA“ in v spodnjem delu navedba upravnega območja Biellese in Vercellese.

4.9 Nacionalne zahteve: —

(1) Evropska komisija, Generalni direktorat za kmetijstvo in razvoj podeželja, Enota za kakovost kmetijskih proizvodov, B-1049 Bruselj.